MT Il-Ġurnal Uffiċjali tal-Unjoni Ewropea C 251/33

Opinjoni tal-Kumitat Ekonomiku u Soċjali Ewropew dwar “Ir-rapport tal-Kummissjoni lill-Parlament Ewropew u lill-Kunsill dwar l-operat tal-Awtoritajiet Superviżorji Ewropej (ASE) u s-Sistema Ewropea ta’ Superviżjuri Finanzjarji (SESF)”

(COM(2014) 509 final)

u dwar “Ir-Rapport tal-Kummissjoni lill-Parlament Ewropew u lill-Kunsill dwar il-missjoni u l-organizzazzjoni tal-Bord Ewropew dwar ir-Riskju Sistemiku (BERS)”

(COM(2014) 508 final)

(2015/C 251/07)

Relatur: is-Sur CEDRONE

Nhar it-8 ta’ Awwissu 2014, il-Kummissjoni Ewropea ddeċidiet, b’konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar

“Ir-Rapport tal-Kummissjoni lill-Parlament Ewropew u lill-Kunsill dwar l-operat tal-Awtoritajiet Superviżorji Ewropej (ASE) u s-Sistema Ewropea ta’ Superviżjuri Finanzjarji (SESF)”

COM(2014) 509 final

u dwar

“Ir-Rapport tal-Kummissjoni lill-Parlament Ewropew u lill-Kunsill dwar il-missjoni u l-organizzazzjoni tal-Bord Ewropew dwar ir-Riskju Sistemiku (BERS)”

COM(2014) 508 final.

Is-Sezzjoni Speċjalizzata għall-Unjoni Ekonomika u Monetarja u l-Koeżjoni Ekonomika u Soċjali inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar it-3 ta’ Frar 2015.

Matul il-505 sessjoni plenarja tiegħu li saret fit-18 u d-19 ta’ Frar 2015 (seduta tat-18 ta’ Frar), il-Kumitat Ekonomiku u Soċjali Ewropew adotta din l-Opinjoni b’166 vot favur, 5 voti kontra u 11-il astensjoni.

1. Konklużjonijiet u rakkomandazzjonijiet

1.1. Il-Kumitat laqa’ b’sodisfazzjon l-indikazzjonijiet mogħtija mill-Kummissjoni (1) u jaqbel mal-ħtieġa li tittieħed azzjoni korrettiva mmirata għat-titjib tal-funzjonament tas-Sistema Ewropea ta’ Superviżjoni Finanzjarja (SESF). Jemmen ukoll li hemm bżonn il-promozzjoni ta’ approċċ sistemiku fuq medda medja u twila ta’ żmien, biex jitħaffef l-iżvilupp ta’ soluzzjonijiet strutturali li jistgħu jirrazzjonalizaw aħjar il-ħidma tal-Awtorità Superviżorja Ewropea (ASE). Il-Kumitat iqis li huwa importanti ferm li l-qafas regolatorju u superviżorju l-ġdid ikun kapaċi jiżgura l-istabbiltà tas-sistema finanzjarja u t-tkabbir – b’mod antiċikliku – u jxekkel l-iżvilupp asimettriku tas-sistema bankarja “parallela”.

1.2. Il-Kumitat jara l-bżonn li tiżdied l-effikaċja tal-azzjoni tal-Bord Ewropew dwar ir-Riskju Sistemiku (BERS) u tal-ASE; għaldaqstant jemmen li hemm bżonn reviżjoni tal-funzjonijiet regolatorji tal-ASE u l-applikazzjoni konkreta tal-analiżi tal-ispejjeż u l-benefiċċji tal-istrutturi, tal-governanza u tal-proċessi tad-deċiżjonijiet adottati mill-BERS u l-ASE, irfinar tal-istrumenti operattivi disponibbli u razzjonalizzazzjoni tal-arkitettura ġenerali tas-SESF.

1.3. Il-Kumitat jemmen li dawn l-azzjonijiet għandhom ikunu mmirati primarjament biex jiġi minimizzat l-impatt proċikliku tal-leġislazzjoni superviżorja u l-kunflitti ta’ interess bejn l-interessi tal-UE u dawk nazzjonali, biex jittejjeb il-bilanċ tal-ispejjeż u l-benefiċċji tal-arkitettura superviżorja u biex il-konsumaturi ikunu protetti minn prattiċi inġusti ta’ intermedjarji. Il-Kumitat jikkunsidra li, f’dan l-istadju, għad hemm żewġ kwistjonijiet: (a) jekk il-mekkaniżmu ta’ sorveljanza l-ġdid hux se jinvolvi regolamentazzjoni eċċessiva li jkollha impatt negattiv fuq l-operat flessibbli u fuq l-ispejjeż tal-ġestjoni tal-banek; (b) jekk hux se jirnexxhielu jevita, jew tal-anqas inaqqas, ir-riskju ta’ kriżi ġdida u hux se jirnexxhielu jagħmel is-sistema finanzjarja aktar effettiva, aktar sikura u trasparenti filwaqt li jiġu salvagwardjati l-klijenti/konsumaturi.

1.4. B’referenza għall-BERS u l-governanza tiegħu, il-Kumitat jilqa’ b’sodisfazzjon il-proposta tal-Kummissjoni biex il-President tal-BĊE jkun ikkonfermat fil-presidenza, b’direttur eżekuttiv ġdid b’kompiti operazzjonali u ta’ kollegament bejn il-president u l-kunsill ġenerali, filwaqt li jiġu kkunsidrati l-konflitti ta’ interess possibbli. Fir-rigward tal-ħtieġa ta’ konsolidazzjoni kwantitattiva-kwalitattiva tal-korpi tal-BERS, għalkemm il-Kumitat iħoss li dan huwa xieraq, jemmen li għandu jkun hemm dibattitu bil-għan li tiġi mħarsa r-rappreżentanza tal-Istati Membri fil-kunsill ġenerali u li tisaħħaħ l-indipendenza tal-membri tal-kumitat xjentifiku.

1.5. B’referenza għall-funzjonijiet u l-proċessi adottati mill-BERS, il-Kumitat iqis li huwa importanti li jiġu implimentati forom ta’ koordinazzjoni bejn il-BERS, il-BĊE u l-MSU (Mekkaniżmu Superviżorju Uniku), li jenfasizzaw il-karatteristiċi speċifiċi tal-BERS għar-riskju sistemiku, kemm fil-kapaċità tiegħu li jirrappreżenta l-pajjiżi li m’għandhomx l-euro bħala l-munita tagħhom, kif ukoll fir-rigward tal-kompetenza estiża tiegħu fis-sistema finanzjarja kollha kemm hi. Il-KESE huwa favur involviment akbar tal-BERS fil-proċess leġislattiv fil-kwistjonijiet ta’ rilevanza u favur koordinazzjoni aktar mill-qrib mal-ASE.

1.6. Fir-rigward tal-ASE, il-Kumitat jikkunsidra li jkun utli li jittieħdu miżuri korrettivi biex jiżguraw l-użu ta’ miżuri ispirati mill-interessi tal-UE; f’dan il-kuntest, il-Kumitat jikkunsidra meħtieġ li l-ASE jkollha governanza li tippermetti użu effettiv tal-konsultazzjoni bejn il-pari u l-medjazzjoni vinkolanti, sabiex tiġi żgurata l-konverġenza tas-sistemi u l-ħolqien ta’ kultura superviżorja komuni.

1.7. Fir-rigward tal-funzjoni regolatorja tal-ASE, il-Kumitat jemmen li dan għandu jsir flimkien ma’ proċessi aktar trasparenti – anke fir-rigward tal-konsultazzjonijiet pubbliċi promossi mill-awtoritajiet – immirati lejn involviment akbar tar-rappreżentanti tal-konsumaturi u l-ħaddiema tas-settur; jemmen ukoll li hemm bżonn aktar involviment tal-ASE fil-proċess tad-definizzjoni tal-leġislazzjoni primarja. Koordinazzjoni akbar bejn l-ASE, u bejn dawn u l-BERS, għandha sseħħ billi jissaħħaħ aktar ir-rwol tal-kumitat konġunt.

1.8. Il-Kumitat jemmen li għandha ssir razzjonalizzazzjoni tal-ispejjeż strutturali u organizzattivi tal-ASE; din ir-razzjonalizzazzjoni għandha tkun akkumpanjata minn proċess ta’ responsabbiltà trasparenti u b’għan tar-razzjonalizzazzjoni loġistika u funzjonali.

1.9. Il-Kumitat iqis li jkun utli, sabiex tittejjeb il-kapaċità tat-tbassir tar-riskji ekonomiċi-finanzjarji, li s-SESF tibni interazzjoni effettiva mal-istituzzjonijiet nazzjonali u internazzjonali għal ġestjoni kondiviża tar-riskji sistemiċi.

1.10. Sommarju tal-proposti tal-Kumitat

1.10.1. Suq Uniku:: il-promozzjoni ta’ miżuri biex jiffaċilitaw il-koordinazzjoni tas-SESF bl-organizzazzjoni l-ġdida tal-MSU u tal-mekkaniżmu uniku ta’ riżoluzzjoni, sabiex jitrawwem l-iżvilupp ta’ sistema ta’ sorveljanza Ewropea effiċjenti u effettiva.

1.10.2. Simplifikazzjoni, trasparenza u effikaċja: ir-razzjonalizzazzjoni tal-funzjonijiet regolatorji tal-istituzzjonijiet tas-SESF sabiex titħeġġġ is-simplifikazzjoni tal-qafas regolatorju u jiżdiedu t-trasparenza u l-effiċjenza tal-proċessi.

1.10.3. Governanza: il-promozzjoni ta’ strateġija fuq perjodu ta’ żmien medju mmirata għall-implimentazzjoni ta’ proċess ta’ konsolidazzjoni organizzattiva u funzjonali tal-awtoritajiet superviżorji li jistgħu jiksbu ekonomiji ta’ skala u ambitu, bl-użu ta’ sede unika u l-adozzjoni ta’ mudell b’żewġ modalitajiet (twin peaks).

1.10.4. UEM: il-promozzjoni ta’ mekkaniżmi biex jippromwovu l-prijoritajiet tal-pajjiżi fiż-żona tal-euro b’referenza partikolari għas-suq bankarju u għall-mekkaniżmu ta’ sorveljanza unika li jipprevedi modalitajiet speċifiċi ta’ adeżjoni tal-pajjiżi li ma jużawx l-euro.

1.10.5. Il-KESE, fuq il-bażi tal-informazzjoni mogħtija f’din l-opinjoni, jemmen li: (a) il-kumitat xjentifiku tal-BERS u l-kumitati jew il-gruppi ta’ esperti relatati tal-ASE – wara li jkunu ħadu l-opinjoni tal-grupp tal-partijiet interessati – għandhom jippreżentaw f’qasir żmien, suġġerimenti speċifiċi għat-titjib; (b) b’mod parallel, il-Kummissjoni Ewropea għandha tevalwa l-fattibilità ta’ soluzzjonijiet iktar strutturali fir-rigward tal-organizzazzjoni tas-SESF u l-mod ta’ finanzjament tal-Awtorità.

2. Sfond

2.1. Fl-Ewropa, il-kriżi ekonomika u finanzjarja enfasizzat il-ħtieġa tar-reviżjoni tal-qafas ta’ superviżjoni u regolazzjoni tas-servizzi bankarji u l-intermedjarji finanzjarji; enfasi qawwija tqiegħdet fuq il-funzjonalità tas-SESF u l-effettività tal-azzjonijiet tal-istituzzjonijiet tagħha.

2.2. Fuq il-bażi tar-rakkomandazzjonijiet tar-rapport ta’ De Larosière tal-2009 (2), il-Kummissjoni fasslet pakkett ta’ miżuri biex isaħħu l-interdipendenza u l-koordinazzjoni bejn is-superviżuri nazzjonali u tissaħħaħ l-importanza tas-superviżjoni makroprudenzjali.

2.3. F’Jannar 2010, il-KESE ħareġ opinjoni dwar ir-regolamenti li jistabbilixxu l-BERS u l-ASE (3). F’din l-Opinjoni, il-KESE, waqt li jtenni l-importanza ta’ sistema superviżorja unika tas-sistema finanzjarja tal-Unjoni Ewropea, ta indikazzjonijiet speċifiċi għal bidliet fir-regolamenti li jistabbilixxu l-BERS u l-ASE.

2.4. B’regolamenti speċifiċi, fl-2010, il-Parlament Ewropew u l-Kunsill stabbilixxew il-Bord Ewropew dwar ir-Riskju Sistemiku (BERS) u tliet Awtoritajiet Superviżorji Ewropej (ASE) – l-Awtorità Bankarja Ewropea (ABE), l-Awtorità Ewropea tal-Assigurazzjoni u l-Pensjonijiet tax-Xogħol (EIOPA) u l-Awtorità Ewropea tat-Titoli u s-Swieq (AETS) – li, flimkien mal-kumitat konġunt tal-ASE u tal-BERS, jiffurmaw is-Sistema Ewropea ta’ Superviżjoni Finanzjarja (SESF).

2.5. Is-SESF bdiet l-attivitajiet tagħha f’Jannar 2011; ir-regolamenti tal-istituzzjonijiet tas-SESF (4), jobbligaw lill-Kummissjoni tippubblika rapport dwar il-ħidma tal-BERS u l-ASE fl-ewwel tliet snin ta’ attività minn Jannar 2011.

2.6. Sabiex twettaq il-mandat tagħha, il-Kummissjoni organizzat smigħ pubbliku (Mejju 2013) u konsultazzjoni pubblika (April – Lulju 2013) immirati għar-reviżjoni tas-SESF.

2.7. Fuq il-bażi tar-riżultati li ħarġu mill-involviment tal-partijiet interessati, mill-awtovalutazzjonijiet mogħtija mill-ASE (5), mir-Riżoluzzjoni tal-Parlament Ewropew ta’ Marzu 2014 dwar ir-rieżami tas-SESF (6) u l-istudju tal-FMI (7) u l-Parlament Ewropew (8), il-Kummissjoni pproduċiet żewġ rapporti separati, wieħed rigward il-BERS u l-ASE u l-ieħor dwar is-SESF.

3. Kummenti ġenerali

3.1. Din l-opinjoni dwar ir-rapporti tal-Kummissjoni dwar il-ħidma tal-BERS u l-ASE taġixxi fuq il-bażi tal-evalwazzjoni tal-azzjoni tal-BERS u l-ASE, u fuq l-aċċelerazzjoni li saret lill-proċess tas-superviżjoni unika fl-aħħar sena.

3.2. Il-Kumitat kemm-il darba argumenta favur is-SESF u jesprimi mill-ġdid l-apprezzament għall-azzjoni meħuda mill-BERS u l-ASE fl-ewwel tliet snin tal-ħidma tagħhom.

3.3. Instab lok għal titjib fil-funzjonament tas-Sistema Ewropea ta’ Superviżjoni Finanzjarja kemm fl-organizzazzjoni kif ukoll fil-governanza, kemm f’termini tal-proċessi kif ukoll l-għodod operattivi; il-KESE jaqbel mal-oqsma ta’ intervent potenzjali identifikati mill-Kummissjoni fir-rapporti tagħha; jenfasizza wkoll il-bżonn li tiġi adottata viżjoni sistemika għal terminu medju-twil, u jenfasizza l-ħtieġa li jissaħħu l-proposti relatati mal-protezzjoni tal-konsumaturi u tal-ħaddiema.

3.4. Il-KESE jemmen li l-funzjonament tal-BERS enfasizza l-ħtieġa li tiġi esplorata l-possibilità ta’ kompożizzjoni kwantitattiva-kwalitattiva differenti tal-korpi tiegħu – il-Bord Ġenerali, il-Kumitat ta’ Tmexxija, il-Kumitat Tekniku Konsultattiv u l-Kumitat Xjentifiku – u l-ħtieġa li tkun definita soluzzjoni għall-ħatra tat-tieni president tal-BERS, minħabba l-iskadenza tal-ewwel terminu, mistennija f’Diċembru 2015. Mil-lat ta’ proċess ġie identifikat lok għal titjib kemm f’termini tal-involviment tal-Bord fil-proċess leġislattiv, kif ukoll fit-tul ta’ ħin tal-proċeduri interni ta’ teħid ta’ deċiżjonijiet.

3.5. Il-KESE jemmen li l-funzjonament tal-ASE enfasizza l-opportunità li ssir bidla fil-funzjoni regolatorja u superviżorja, li tissaħħaħ il-politika dwar il-protezzjoni tal-konsumatur, u ssir reviżjoni tal-kompożizzjoni tal-korpi sabiex jibbilanċjaw aħjar l-interessi tal-Unjoni ma’ dawk tal-pajjiżi individwali. L-istruttura ġenerali tas-superviżjoni kienet is-suġġett tal-possibbiltà ta’ eżami mill-ġdid, kemm fir-rigward tal-mekkaniżmi ta’ finanzjament tal-awtoritajiet differenti, kif ukoll fir-rigward tal-qafas loġistiku u l-mudell ta’ superviżjoni stess. F’dan ir-rigward huma rilevanti l-kwistjoni tar-razzjonalizzazzjoni tal-binjiet u r-razzjonalizzazzjoni organizzattiva skont il-funzjonijiet u l-oqsma ta’ responsabilità.

4. Kummenti speċifiċi

4.1. Bord Ewropew dwar ir-Riskju Sistemiku (BERS)

4.1.1. Il-Kumitat jemmen li l-BERS jista’ jkompli jaqdi rwol sinifikanti fil-prevenzjoni tar-riskju sistemiku, anke wara l-introduzzjoni tal-mekkaniżmu superviżorju uniku (MSU), għal mill-inqas tliet raġunijiet: a) l-adozzjoni ta’ superviżjoni komuni teħtieġ koordinazzjoni aktar b’saħħitha fost is-swieq finanzjarji li huma differenti mis-suq bankarju; b) il-monitoraġġ tal-gruppi bankarji kbar li huma ta’ importanza sistemika isaħħaħ ir-rwol tal-BERS wkoll f’termini tal-interazzjoni mal-BĊE; c) il-parteċipazzjoni fil-BERS tar-rappreżentanti tal-pajjiżi taż-żona euro u l-pajjiżi li ma addottawx l-euro tippermetti lill-Bord li jkollu rwol stabilizzanti mfassal ukoll fuq fatturi varjabbli esoġeni tal-Unjoni Monetarja. F’xenarju bħal dan, huwa mistenni li l-bidliet fil-governanza u l-proċessi interni jistgħu jtejbu l-funzjonament tal-BERS u l-interazzjoni tiegħu mal-awtoritajiet superviżorji Ewropej, u l-BĊE.

4.1.2. Il-Kumitat huwa favur kompożizzjoni kwantitattiva u kwalitattiva differenti tal-korpi tal-BERS; madankollu, jikkunsidra li huwa utli li jiġi evalwat l-impatt li s-soluzzjoni li jitnaqqas l-għadd ta’ membri tal-Bord Ġenerali jista’ jkollha fuq ir-rappreżentattività tal-Istati Membri individwali. It-tnaqqis possibbli tal-membri tal-Bord għandu jiġi akkumpanjat mill-ħolqien ta’ kumitati u gruppi ta’ ħidma tematiċi. Il-Kumitat jemmen ukoll li huwa meħtieġ li tinżamm rappreżentazzjoni bbilanċjata tal-partijiet interessati varji bit-tisħiħ ukoll tar-rwol tal-kumitat xjentifiku; għaldaqstant, l-idea biex dan il-kumitat jingħaqad mal-kumitat tekniku konsultattiv ma tidhirx adatta.

4.1.3. Il-Kumitat jemmen li l-azzjoni tal-BERS jista’ jkollha impatt ikbar bl-ipoteżi proposta mill-Kummissjoni biex il-presidenza tal-BERS tkun ikkonfermata bħala l-president tal-BĊE, b’direttur eżekuttiv ġdid b’kompiti operazzjonali u ta’ kollegament bejn il-President u l-Bord Ġenerali.

4.1.4. Il-Kumitat iqis li hemm bżonn li jiżdied l-involviment tal-BERS fil-proċessi leġislattivi billi jiġu pprovduti mekkaniżmi ta’ konsultazzjoni espliċiti tal-BERS qabel l-adozzjoni ta’ proposti leġislattivi dwar kwistjonijiet ta’ rilevanza. F’dan ir-rigward, il-Kumitat jappoġġja l-idea ta’ involviment formali ta’ rappreżentant tal-BERS fil-Kunsill tal-Ecofin u fil-Kumitat Ekonomiku u Finanzjarju (KEF), skont arranġamenti u termini li jridu jiġu ddefiniti.

4.1.5. L-effettività tal-BERS għandha tibbenefika minn proċess deċiżjonali aktar effiċjenti u veloċi; il-Kumitat jikkunsidra li huwa utli li jistieden lill-BERS biex jagħti l-awto-evalwazzjoni tal-proċess intern tiegħu f’idejn il-kumitat xjentifku jagħmel, sabiex jipproponi mudell alternattiv u aktar funzjonali għad-dinamika tas-sistema finanzjarja. Il-Kumitat jemmen ukoll li l-BERS għandu jadotta l-proċessi neċessarji mmirati lejn it-tisħiħ tas-segwitu tar-rapportar u r-rakkomandazzjonijiet.

4.1.6. Il-ħidma tal-BERS għandha tkun ibbażata fuq interazzjoni aktar intensa mal-korpi Ewropej l-oħra, b’mod partikolari, mal-ASE differenti; il-Kumitat jikkunsidra neċessarju li jitlob lill-BERS sabiex jasal malajr għal proposta li tidentifika modi ta’ komunikazzjoni u ta’ skambju tad-data bejn l-istituzzjonijiet differenti tas-SESF. Barra minn dan, il-Kumitat jħoss il-ħtieġa li jiġu implimentati forom ta’ koordinazzjoni bejn il-BERS u l-awtoritajiet ta’ superviżjoni makroprudenzjali nazzjonali, ukoll sabiex tiġi evitata d-duplikazzjoni tar-rappreżentazzjoni fil-BERS. Il-Kumitat iqis li hemm bżonn li jiġu stabbiliti s-sisien għal interazzjoni produttiva bejn il-BERS u l-BĊE, minħabba l-kompetenzi l-ġodda fil-qasam tas-superviżjoni makroprudenzjali li ngħataw lill-Bank Ċentrali Ewropew.

4.2. L-Awtoritajiet Superviżorji Ewropej (ASE) u s-Sistema Ewropea ta’ Superviżjoni Finanzjarja (SESF)

4.2.1. Il-Kumitat jemmen li t-tħaddim aħjar tal-ASE jkollu jinvolvi tibdil fl-istruttura istituzzjonali u operattiva eżistenti. B’mod partikolari, huma meħtieġa azzjonijiet biex tiġi razzjonalizzata l-funzjoni regolatorja, dik tal-protezzjoni tal-konsumatur, il-governanza u l-proċessi; huma previsti wkoll miżuri korrettivi għalll-mekkaniżmi finanzjarji tal-Awtoritajiet u għall-istruttura organizzattiva tagħhom.

4.2.2. Il-funzjoni regolatorja għandha tiġi akkumpanjata minn proċessi aktar trasparenti li jiżguraw tul ta’ ħin aktar adatti tal-fażijiet ta’ konsultazzjoni pubblika u analiżijiet ta’ impatt li jikkombinaw l-approċċ statistiku/tal-kontabilità ma’ dak kwalitattiv; f’dan ir-rigward, il-Kumitat jemmen li l-ASE għandhom jistabbilixxu mekkaniżmi effettivi ta’ interazzjoni mar-rappreżentanti tal-konsumaturi u tal-ħaddiema tas-settur. Il-Kumitat jemmen li huwa meħtieġ involviment akbar tal-ASE fil-proċess tad-definizzjoni tar-regoli tal-ewwel livell; il-Kumitat iqis li huwa essenzjali li jkun hemm mekkaniżmu trasparenti ta’ konsultazzjoni tal-ASE qabel l-adozzjoni tal-proposti leġislattivi dwar il-kwistjonijiet ta’ rilevanza, li jista’ jiffaċilita lill-Parlament u l-Kummissjoni fil-valutazzjoni tal-impatt tal-miżuri u fl-adozzjoni tal-linji gwida dwar il-tul ta’ ħin għall-implimentazzjoni preċiża u effettiva tagħhom. Madankollu, il-Kumitat huwa favorevoli li jiġi previst xi tip ta’ involviment formali tal-Presidenti tal-ASE fil-Kunsill Ecofin.

4.2.3. Il-Kumitat jaqbel mat-talba tal-Kummissjoni biex l-ASE, taħt il-governanza attwali, issaħħaħ il-funzjonijiet u l-mekkaniżmi li jiżguraw it-teħid ta’ azzjoni f’waqtha u ispirata mill-interessi tal-UE kollha kemm hi. L-ewwel nett, għandu jsir użu sħiħ tal-mekkaniżmu għar-riżoluzzjoni ta’ nuqqas ta’ qbil bejn l-awtoritajiet nazzjonali, b’ċarezza dwar il-funzjonament attwali tiegħu u l-evalwazzjoni ta’ kwalunkwe azzjoni korrettiva.

4.2.4. Fil-perjodu medju, il-KESE jemmen li tkun siewja valutazzjoni tal-miżuri korrettivi strutturali għall-governanza attwali tal-ASE imfassla biex issaħħu ir-rappreżentazzjonijiet indipendenti fid-diversi livelli ta’ teħid ta’ deċiżjonijiet.

4.2.5. L-attività ta’ kull Awtorità għandha tkun kapaċi tistrieħ fuq livell ogħla ta’ koordinazzjoni mal-azzjonijiet ta’ ASE oħrajn; il-Kumitat jemmen li l-ASE għandhom jistabilixxu kumitat jew grupp ta’ esperti li jimplimentaw, malajr, awto-evalwazzjoni mmirata lejn it-titjib tal-mekkaniżmu ta’ reviżjoni bejn il-pari, biex jissaħħaħ ir-rwol tal-kumitat konġunt, u sabiex jitfasslu proċessi espliċiti ta’ koordinazzjoni u skambju ta’ data. Il-KESE jemmen li jkun utli li l-ASE jkunu obbligati jirrazzjonalizzaw, bla dewmien, l-attività tagħhom u jagħtu rakkomandazzjonijiet dwar riorganizzazzjoni possibbli tal-kompetenzi li għandhom jingħataw lill-awtoritajiet individwali u lill-kumitat konġunt.

4.2.6. Il-koordinazzjoni bejn l-ASE għandha tistrieħ fuq sistema ta’ funzjonijiet u setgħat ekwivalenti; il-Kumitat jikkunsidra li huwa utli li l-ASE jkollhom il-possibbiltà li jwettqu testijiet tal-istress fuq il-bażi tal-mudell tal-Awtorità Bankarja Ewropea. Il-koordinazzjoni bejn l-ASE għandha tqis il-grad differenti ta’ integrazzjoni u armonizzazzjoni fil-livell tal-UE tas-setturi differenti taħt sorveljanza.

4.2.7. Il-Kumitat japprezza l-enfasi tal-Kummissjoni dwar il-ħtieġa għal kooperazzjoni aktar mill-qrib tal-ASE fir-rigward tal-protezzjoni tal-konsumaturi, b’attenzjoni partikolari għan-natura tal-prodotti offruti u l-kompatibilità tagħhom mal-profil tal-klijent; fl-istess ħin għandhom jiġu aġġornati l-azzjonijiet favur l-edukazzjoni finanzjarja. Barra minnn dan, iqis neċessarju li, b’mod espliċitu, il-kompiti tal-ASE jiġu estiżi għall-protezzjoni tal-ħaddiema tas-settur, speċjalment meta mqabbel mal-impatt iġġenerat mill-mudelli ta’ bejgħ u l-istrutturi ta’ rimunerazzjoni użati mill-intermedjarji finanzjarji. Huwa ssuġġerit li jiġi previst li l-awtoritajiet jadottaw kodiċi etiku fir-rigward tal-attivitajiet tagħhom u l-pubblikazzjoni annwali ta’ rapport konġunt tal-ASE fil-qasam tal-protezzjoni tal-konsumatur u tal-ħaddiema. Il-Kumitat jqis li, f’dawn l-oqsma, il-kumitat konġunt għandu jkollu rwol primarju, bil-għan li jarmonizza l-istandards tal-protezzjoni tal-konsumaturi u l-ħaddiema tas-settur b’mod orizzontal mal-oqsma differenti ta’ responsabbiltà fl-awtoritajiet differenti.

4.2.8. Il-kompiti attribwiti lill-ASE u l-aħħar linji gwida tas-swieq finanzjarji jitolbu tisħiħ: (a) tal-għarfien espert tal-ASE – u l-koordinazzjoni tagħhom – fl-oqsma tal-finanzi inklużivi, speċjalment il-mikrokreditu u l-investiment b’impatt soċjoekoloġiku (impact investing), permezz ta’ involviment akbar ta esperti u rappreżentanti tas-settur fil-kumitat xjentifiku tal-BERS u fil-gruppi tal-partijiet interessati tal-ASE; (b) ir-rwol tal-kumitat konġunt, u l-adozzjoni tiegħu ta’ proċeduri effettivi u rapidi, kif ukoll it-tisħiħ tal-persunal tal-ASE fil-korpi preparatorji.

4.2.9. Dwar il-modalitajiet ta’ finanzjament tal-ASE, il-Kumitat jemmen li t-tranżizzjoni lejn mudell ta’ finanzjament ibbażat fuq riżorsi privati għandu jiġi vvalutata fuq il-bażi ta’ analiżi bir-reqqa tal-vantaġġi tiegħu u n-nuqqasijiet li jista’ jkun hemm. Il-Kumitat jipproponi li l-alternattiva li jiżdied is-sehem tal-baġits tal-ASE kopert mill-miżati u t-taxxi tista’ tiġi kkunsidrata bħala tranżitorji, u tkun tirreferi għal perjodu ta’ ħames snin, filwaqt li l-ispejjeż prinċipali attribwibbli jiġu aġġustati għar-riżorsi addizzjonali li jistgħu jiġu assenjati lill-ASE; il-Kumitat jitlob lill-Kummissjoni biex fil-perjodu transitorju ta’ ħames snin, twettaq analiżi tal-impatt ukoll biex tevalwa mekkaniżmi ta’ finanzjament alternattivi li għandhom tendenza li jillimitaw ir-riskju ta’ duplikazzjoni tal-ispejjeż ta’ superviżjoni, biex tinkiseb razzjonalizzazzjoni tar-riżorsi pubbliċi li jintużaw u biex il-piż ma jgħaddix għal fuq il-konsumaturi.

4.2.10. Is-sostenibbiltà tal-ASE tista’ tibbenefika minn razzjonalizzazzjoni tal-ispejjeż li jirriżultaw minn riorganizzazzjoni loġistika. Il-Kumitat jilqa’ bi pjaċir l-idea proposta mill-Kummissjoni ta’ sede unika tal-ASE, anke fid-dawl ta’ djalogu u koordinazzjoni aktar effiċjenti bejn l-awtoritajiet.

4.2.11. Il-Kumitat jemmen li r-razzjonalizzazzjoni loġistika u operattiva hija marbuta mill-qrib ma’ dan il-mudell superviżorju; f’dan il-kuntest, jistieden lill-Kummissjoni twettaq valutazzjoni ta’ nofs it-term dwar il-possibbiltà ta’ rieżami tal-arkitettura superviżorja Ewropea biex tittejjeb fir-rigward tat-tliet fatturi, ir-rwoli, is-swieq, l-intemedjarji, u finalment titqies l-adozzjoni ta’ mudell b’żewġ modalitajiet.

4.2.12. Fl-aħħar nett, il-KESE jikkunsidra li huwa neċessarju li tissaħħaħ is-sistema demokratika ta’ kontroll u monitoraġġ tal-attivitajiet imwettqa mill-BERS u l-ASE.

Brussell, it-18 ta’ Frar 2015. Il-President tal-Kumitat Ekonomiku u Soċjali Ewropew Henri MALOSSE

(1) COM(2014) 508 final u COM(2014) 509 final, 8 ta’ Settembru 2014.

(2) Ir-Rapport tal-Grupp ta’ Livell Għoli ghas-Superviżjoni Finanzjarja, tal-25 ta’ Frar 2009; (mhux disponibbli bil-Malti) http://ec.europa.eu/internal_market/finances/docs/de_larosiere_report_en.pdf

(3) ĠU C 339, 14.12.2010, p. 34.

(4) Ir-Regolamenti (UE) Nru 1092/2010, 1093/2010, 1094/2010, 1095/2010 tal-24 ta’ Novembru 2010, ĠU L 331, 15.12.2010, p. 12.

(5) Kumitat Konġunt (JC 2012 100), Self Assesment Report of the European Supervisory Authorities, 21 ta’ Diċembru 2012 (dokument ristrett).

(6) Riżoluzzjoni tal-Parlament Ewropew tal-11 ta’ Marzu 2014 b’rakkomandazzjonijiet lill-Kummissjoni dwar il-rieżami tas-SESF.

(7) FMI, Financial Sector Assessment Program at EU Level, Marzu 2013.

(8) PE 507.490 (dwar il-BERS) u PE 507.446 (dwar l-ASE), Ottubru 2013.